|  |  |
| --- | --- |
| ΣΥΛΛΟΓΟΣ Εκπαιδευτικών Π.Ε. ΑΝ. Αττικής «Ο ΣΩΚΡΑΤΗΣ» | Αχαρνές : 19/ 01/ 2021 |
| Kάχι Καχιασβίλι 6 Ολυμπιακο χωριό Αχαρνές Πληροφορίες : Παπαγιαννόπουλος Αποστόλης Τηλέφωνο : 6978896216 [http://syllogos-socratis.gr/](http://syllogos-sokratis.gr/) mail: [sokratis.syllogos@gmail.com](mailto:sokratis.syllogos@gmail.com) Face book: Σύλλογος Εκπαιδευτικών Σωκράτης | Προς: Εκπαιδευτικούς, ΔΟΕ, Μ.Μ.Ε. |

**ΑΠΟΛΥΟΥΝ ΕΝ ΜΕΣΩ ΠΑΝΔΗΜΙΑΣ ΣΥΝΑΔΕΛΦΟΥΣ ΜΕ ΤΡΙΜΗΝΕΣ ΣΥΜΒΑΣΕΙΣ! ΑΙΣΧΟΣ!**

Υπουργείο Παιδείας και Διευθύνσεις Εκπαίδευσης, την ίδια στιγμή που δεν έχουν **πάρει κανένα μέτρο, εδώ και τόσους μήνες, για την ασφαλή λειτουργία των σχολείων**, **κάνουν αγώνα δρόμου να περάσουν ό,τι προλαβαίνουν από τα αντιεκπαιδευτικά και αντεργατικά σχέδια τους**.

Αφού η κυβέρνηση θέσπισε τις **τρίμηνες συμβάσεις** των αναπληρωτών εκπαιδευτικών μέσα σε μία νύχτα, αφού πέρασε τη διάταξη για την **πρόσληψη αναπληρωτών από τον εκάστοτε Διευθυντή Εκπαίδευσης** μέσα στο νομοσχέδιο για την Επαγγελματική Εκπαίδευση, **τώρα έρχεται να φέρει και τις απολύσεις**, όπου κρίνει ο κάθε φορά Διευθυντής! Σύμφωνα  με εγκύκλιο που έστειλε το Υπουργείο Παιδείας, καλούνται οι Διευθυντές εκπαίδευσης **να είναι ιδιαίτερα προσεκτικοί,**καθώς οι ίδιοι θα πρέπει να αξιολογήσουν, ως εκπρόσωποι του δημοσίου, αν συνεχίζουν να συντρέχουν λόγοι για τους οποίους έγινε η πρόσληψη τρίμηνης διαρκείας. Έτσι, οι ίδιοι θα πρέπει να κρίνουν **«μετά από προσεκτική αξιολόγηση»,** αν οι λόγοι για τους οποίους έγινε η πρόσληψη εξακολουθούν να υφίστανται, σε διαφορετική περίπτωση να προχωρήσουν στη ΛΗΞΗ της σύμβασης, δηλαδή στην απόλυση των συναδέλφων!

Έτσι, σύμφωνα με καταγγελίες συναδέλφων, **υπάρχουν περιπτώσεις όπου οι Διευθύνσεις ετοιμάζονται να απολύσουν αναπληρωτές με τρίμηνη σύμβαση,** επειδή κάλυπταν κενό που προέκυψε από άδεια εγκυμοσύνης, που μετατρέπεται σε άδεια λοχίας ή επειδή για διάφορους λόγους δεν εμφανίζεται κενό.

Πετάνε στην ανεργία συναδέλφους που έχουν αφήσει τα σπίτια τους για να βρούνε ένα μεροκάματο, εντείνοντας την ανασφάλεια στη ζωή τους και αφήνουν τους μαθητές χωρίς εκπαιδευτικούς μέσα σε μία τόσο δύσκολη περίοδο, όπως αυτή της πανδημίας. Την ίδια στιγμή η ανασφάλεια της ανεργίας οδηγεί συναδέλφισσες που έχουν τη χαρά να περιμένουν παιδί, να μην μπορούν να την χαρούν και να φοβούνται να το δηλώσουν, μήπως και η Διεύθυνση «αξιολογήσει» ότι δε χρειάζεται να ανανεωθεί η σύμβασή τους!

Αντίστοιχα στο Δήμο Αχαρνών απολύουν 45 συμβασιούχες καθαρίστριες. Ντροπή!

Την ίδια στιγμή που **απολύουν εργαζόμενους στην εκπαίδευση** και **δεν παίρνουν κανένα μέτρο για την ασφάλεια και την υγιεινή** στα σχολεία δεν έχουν κανένα πρόβλημα να **δίνουν επιπλέον 3,5 δις για ΝΑΤΟϊκούς εξοπλισμούς**, δεν έχουν κανένα πρόβλημα δίνουν **30 εκατομμύρια ευρώ για τις προσλήψεις 1000 αστυνομικών** για την αστυνόμευση των πανεπιστημίων, να δίνουν δεκάδες δις στους επιχειρηματικούς ομίλους.

**ΚΑΝΕΝΑΣ ΣΥΝΑΔΕΛΦΟΣ ΕΚΤΟΣ ΔΟΥΛΕΙΑΣ!**

**Προχωράμε σε Παράσταση Διαμαρτυρίας του Συλλόγου μας «Ο ΣΩΚΡΑΤΗΣ» στη Διεύθυνση Π.Ε. Αν. Αττικής την Τετάρτη 20/1 στις 12.30 μ.μ. και διεκδικούμε:**

* ***Καμία απόλυση αναπληρωτή – συμβασιούχου συναδέλφου.***
* ***Εξίσωση όλων των δικαιωμάτων (εργασιακά, ασφαλιστικά, άδειας) μεταξύ μόνιμων και αναπληρωτών εκπαιδευτικών.***
* ***Μέτρα στήριξης (στέγαση, σίτιση, μετακίνηση) όλων των συναδέλφων που δουλεύουν μακριά από το τόπο μόνιμης κατοικίας τους.***
* ***Κάλυψη όλων των κενών στα σχολεία εδώ και τώρα!***
* ***Μονιμοποίηση όλων των αναπληρωτών εκπαιδευτικών που δουλεύουν τα τελευταία χρόνια στην Εκπαίδευση.***

**Για το Διοικητικό Συμβούλιο**

**Ο ΠΡΟΕΔΡΟΣ H ΓΡΑΜΜΑΤΕΑΣ**

**ΑΠΟΣΤΟΛΗΣ ΠΑΠΑΓΙΑΝΝΟΠΟΥΛΟΣ ΔΕΣΠΟΙΝΑ ΧΟΥΤΑ**